text: Telte til asylansøgere gøres klar i Haderslev
  10 december 2015 kl. 12.12
  I Haderslev er Beredskabsstyrelsen ved at gøre telte klar til 200 flygtninge. 
  Boldbanerne ved Beredskabsstyrelsen i Haderslev er blevet overtaget af gravkøer. Boldbanerne er nemlig ved at blive gravet op, da de skal fyldes med barakker og telte til asylansøgere.
  I uge 2 skal asylansøgerne nemlig indkvarteres i en ny teltlejr i Haderslev. Det oplyste Udlændinge-, Integrations- og Boligministeriet tirsdag i en pressemeddelelse. Og arbejdet med at få teltlejren klar er allerede i gang.
  - Teltlejren skal være færdig til uge 2, og det skal vi nok blive. Det er helt sikkert, siger kolonnechef Niels Bonde Jensen fra Beredskabsstyrelsen til TV SYD.
  Beredskabsstyrelsen huser i forvejen omkring 160 flygtninge, og det samlede antal kommer dermed op på omkring 560. Beredskabsstyrelsen står for den tekniske drift, mens Jammerbugt Kommune kommer til at stå for den øvrige drift.
  
  